b'\n_START_ARTICLE_\nBahrain\n_START_SECTION_\nGeografi\n_START_PARAGRAPH_\nBahrain best\xc3\xa5r af 36 \xc3\xb8er i Den Persiske Bugt mellem Saudi-Arabien og Qatar. Den st\xc3\xb8rste \xc3\xb8 er \xc3\xb8en Bahrain som er 48\xc2\xa0km lang og 18\xc2\xa0km bred. Der ligger ogs\xc3\xa5 landets h\xc3\xb8jeste punkt, Jabal ad Dukhan, som er 122 meter over havet. \xc3\x98en Bahrain har ogs\xc3\xa5 en 25\xc2\xa0km lang vejforbindelse til Saudi-Arabien via d\xc3\xa6mninger og broer. Nogen af de andre \xc3\xb8er er Sitrah, Al-Muharraq, Nabih Saleh, Jidda og Umm an Nasan._NEWLINE_92\xc2\xa0% af landet best\xc3\xa5r af \xc3\xb8rken. Klimaet i landet er varmt og \xc3\xb8rkenpr\xc3\xa6get. Der findes en frugtbar skovstribe p\xc3\xa5 Bahrains nordkyst med daddelpalmer, Figentr\xc3\xa6er og granat\xc3\xa6bletr\xc3\xa6er. Den gennemsnitlige \xc3\xa5rsnedb\xc3\xb8r er 72\xc2\xa0mm. Det meste af nedb\xc3\xb8ren kommer om vinteren og om for\xc3\xa5ret, fra november til marts. Gennemsnitstemperaturen er 17\xc2\xa0\xc2\xb0C i januar og 34\xc2\xa0\xc2\xb0C i august. Som en \xc3\xb8stat har Bahrain ingen landegr\xc3\xa6nser. Kystlinjen er 161 kilometer lang. Landet har ingen ferskvands\xc3\xb8er, og derfor m\xc3\xa5 hele vandbehovet d\xc3\xa6kkes af grundvand og havvand som er renset for salt._NEWLINE_Bahrain har store milj\xc3\xb8problemer, blandt andet med nedbrydning af dyrkbar jord, skader p\xc3\xa5 de mange koralrev og skader p\xc3\xa5 livet i havet i forbindelse med olieudslip.\n_START_SECTION_\nDemografi\n_START_PARAGRAPH_\nI 2010 boede der ca. 1.047.814 personer i Bahrain, deraf 529.446 bahrainere og 517.368 udl\xc3\xa6ndinge._NEWLINE_Den st\xc3\xb8rste aldersgruppe i landet er personer i alderen 30 til 34 \xc3\xa5r. Disse udg\xc3\xb8r 11,1% af befolkningen._NEWLINE_Arabisk er det officielle sprog, men engelsk tales meget b\xc3\xa5de af indbyggerne og magthaverne. Foruden er der et mindretal som taler persisk, urdu og andre lignende asiatiske sprog._NEWLINE_Den officielle religion i landet er islam. 81,2% af indbyggerne er muslimer, 9% er kristne og resten er tilh\xc3\xa6ngere af andre religioner. Bahrain er det andet land i Den arabiske verden med den n\xc3\xa6sth\xc3\xb8jeste procentandel kristne efter Libanon, og det eneste med en j\xc3\xb8disk minoritet. Der er usikkerhed om antallet af sunnimuslimer og shiamuslimer i landet, men det antages, at omkring 33% af muslimerne er sunnimuslimer, og at de resterende 66% er shiamuslimer.\n_START_SECTION_\nArk\xc3\xa6ologi\n_START_PARAGRAPH_\nHoved\xc3\xb8en er kendt for ca. 100.000 gravh\xc3\xb8je fra den ca. 4.000 \xe2\x80\x93 4.500 \xc3\xa5r gamle Dilmun-kultur. De d\xc3\xa6kker store arealer af \xc3\xb8erne._NEWLINE_Men f\xc3\xb8r 1950\'erne var ingen spor af oldtidsbebyggelse fundet. Udgravninger viste dog, at der for 4.000 \xc3\xa5r siden fandtes en by, som var hovedstad for riget Dilmun. Byen blev grundlagt omkring 2.200 f.Kr. og var knudepunkt for handlen mellem Mesopotamien, Sydarabien og Indien med varer som elfenben, perler, halv\xc3\xa6delsten, lapis lazuli, kostbare tr\xc3\xa6sorter og kobber. Det mest bem\xc3\xa6rkelsesv\xc3\xa6rdige fund er templet ved den nordvestlige landsby Barbar. Sm\xc3\xa5 segl med dyre- og menneskemotiver er ogs\xc3\xa5 fundet. Andre fund har kileskrift, der omtaler guden Inzak. Det anses som bevis for, at kulturen p\xc3\xa5 Bahrain var den Dilmun-kultur, som er omtalt i mesopotamiske kilder. De mesopotamiske kilder forbinder Dilmun med historier, der har tilknytning til F\xc3\xb8rste Mosebog: slangen og de forbudne frugter, syndfloden og Paradisets Have_NEWLINE_Fra nyere tid findes et portugisisk fort fra 1500 \xc3\xa5rene, Qala\'at al-Bahrain._NEWLINE_Danmark har et specielt forhold til Bahrain, da den danske ark\xc3\xa6olog professor P.V. Glob satte udgravningerne i v\xc3\xa6rk i 1950\'erne i Bahrain, og da Bahrains nationalmuseum fra 1980\'erne havde danskeren Knud Holscher fra arkitektfirmaet Krohn & Hartvig Rasmussen som hovedarkitekt. Fra Bahrain bredte udgravningerne sig til andre Golfstater, hvor i alt 110 danskere deltog. Forfatterene Peter Seeberg og Thorkild Hansen bes\xc3\xb8gte udgravningerne, hvilket f\xc3\xb8rte til Thorkild Hansens bog Det lykkelige Arabien om Carsten Niebuhrs ekspedition.\n_START_SECTION_\nOldtiden\n_START_PARAGRAPH_\nOmr\xc3\xa5det, som i dag kaldes Bahrain, var et vigtigt handelscenter i mere end 4000 \xc3\xa5r. Landet har v\xc3\xa6ret beboet siden oldtiden. B\xc3\xa5de persere, babylonere, Assyrere og senest arabere, som gjorde \xc3\xb8en muslimsk, har boet p\xc3\xa5 \xc3\xb8erne. Bahrain har ogs\xc3\xa5 tilh\xc3\xb8rt talrige imperier og dynastier._NEWLINE_Det ark\xc3\xa6ologiske fundsted ved Qal\'at al-Bahrain fastsl\xc3\xa5r, at der var bos\xc3\xa6tning i dette omr\xc3\xa5de omkring \xc3\xa5r 2300 f.kr. Qal\'at al-Bahrain var en gang hovedstaden i landet og sandsynligvis havn i Den dilmunske civilisation, men det er usikkert, hvor Den dilmunske civilisation egentlig l\xc3\xa5._NEWLINE_Fra 500-tallet til 200-tallet f.Kr var Bahrain en del af det Achaemenidiske dynasti. I 200-tallet f.Kr kom omr\xc3\xa5det under Partherrigets kontrol. Partia-imperiet strakte sig helt til Oman i syd, og det etablerede garnisoner flere steder langs sydkysten af Den Persiske Bugt._NEWLINE_Alligevel blev Partherriget besejret i \xc3\xa5r 228, og Sasanide-dynastiet tog kontrollen over omr\xc3\xa5det. Den f\xc3\xb8rste konge i dynasiet, Ardasjir I af Persien, afsatte Partherrigets guvern\xc3\xb8r i Bahrain. Hans s\xc3\xb8n Sjahpur I af Persien blev den nye guvern\xc3\xb8r i Bahrain. Navnet Bahrain blev i denne periode brugt om b\xc3\xa5de Al-Hasa, Qatif, Kuwait, Qatar og Awal-\xc3\xb8erne (nutidens Bahrain). Awal var ogs\xc3\xa5 navnet p\xc3\xa5 en gud, som blev tilbedt af folket i disse omr\xc3\xa5der. Sasanide-dynastiet eksisterede l\xc3\xa6nge, og f\xc3\xb8rst i 600-tallet gik det til grunde.\n_START_SECTION_\nIslam og kolonitiden\n_START_PARAGRAPH_\nFolket i Bahrain var blandt de f\xc3\xb8rste til at modtage Islam, og det skete i 629. P\xc3\xa5 det tidspunkt var det Muhammed som regerede over det meste af den arabiske halv\xc3\xb8, og hans guvern\xc3\xb8r i Bahrain hed Al-Ala\'a Al-Hadrami. I 692 blev Khamis-mosk\xc3\xa9en bygget, og den er en af de f\xc3\xb8rste mosk\xc3\xa9er i Bahrain._NEWLINE_I 899 overtog Quarmatianerne Bahrains hovedstad, indtil de i 1076 blev sl\xc3\xa5et af al-Hasa-dynastiet, som holdt kontrollen over Bahrain helt til 1235, da herskerne over Fars i en kort periode havde kontrollen over landet. I 1253 greb Usfirderne kontrollen over det \xc3\xb8stlige Arabien, inkluderet Bahrain. I 1330 blev \xc3\xb8ernene overtaget af herskerne af Ormus._NEWLINE_Bahrain blev underlagt Portugal i 1521. Portugiserne blev midlertidig forvist af kong Abbas I af Persien i 1602, og landet blev en del af det persiske Safavide-dynasti frem til 1783. Bahrain blev invaderet af Oman i 1717 og 1738._NEWLINE_I 1783 blev perserne fordrevet af landet af sunniarabiske stammer, ledet af al-Khalifah-familien, den samme familie som har magten i landet i dag. Perserne pr\xc3\xb8vde at genvinde kontrollen over Bahrain, hvilket resulterede i flere h\xc3\xa5rde slag om landet.\n_START_SECTION_\nBahrain bliver selvst\xc3\xa6ndigt\n_START_PARAGRAPH_\nUnder indtryk af persiske og tyrkiske ambitioner om overherred\xc3\xb8mme knyttede Bahrain sig t\xc3\xa6ttere til Storbritannien, og i henhold til aftaler indg\xc3\xa5et i hhv. 1881 og 1891 fik Bahrain status af et britisk protektorat._NEWLINE_Bahrain var det politiske hovedkvarter for briterne i Den Persiske Bugt helt frem til, at de trak sig ud af landet i 1971. Det var egentlig planen, at landet skulle blive en del af f\xc3\xb8derationen De Forenede Arabiske Emirater, men landet valgte at blive selvst\xc3\xa6ndigt. Iran gjorde fortsat krav p\xc3\xa5 Bahrain, men presset fra b\xc3\xa5de Storbritannien, USA og FN f\xc3\xb8rte til, at Iran opgav sine krav. Emiren under frig\xc3\xb8relsprocessen var Isa ibn Salman al-Khalifa (1933-1999)._NEWLINE_Et \xc3\xa5r efter at landet fik sin selvst\xc3\xa6ndighed, blev der grundlagt en lovgivende forsamling. I juni 1973 fik landet sin egen forfatning, og i december samme \xc3\xa5r blev nationalforsamlingen \xc3\xa5bnet. Den bestod af 30 folkevalgte medlemmer og regeringens 12 medlemmer. I 1974 blev nationalforsamlingen opl\xc3\xb8st af emiren._NEWLINE_I 1981 blev der afv\xc3\xa6rget et kupfors\xc3\xb8g mod emiren. Kuppet blev iscenesat af muslimske fundamentalister. Alle, som blev arresteret i forbindelse med kupfors\xc3\xb8get, var Shiisme|shiamuslimer. \xc3\x85rsagen til kupfors\xc3\xb8get var formodenlig, at shiamuslimerne bliver undertrykt af det sunnimuslimske mindretal._NEWLINE_1999 d\xc3\xb8de Emir Isa ibn Salman al-Khalifa, hvorefter s\xc3\xb8nnen Hamad ibn Isa Al Khalifah overtog magten. Allerede i marts 1999 igangsatte Al-Khalifah flere politiske reformer. Alle politiske fanger blev l\xc3\xb8sladt, kvinder fik stemmeret, og der blev afholdt parlamentsvalg. Der blev desuden foretaget en grundlovs\xc3\xa6ndring. Bahrain var tidligere anset som et emirat, og blev officielt kaldt en "stat", men blev erkl\xc3\xa6ret som et konged\xc3\xb8mme i 2002.\n_START_SECTION_\nPolitik og administration\n_START_PARAGRAPH_\nBahrain er et konged\xc3\xb8mme styret af al-Khalifah-familien. Parlamentet har to kamre. Det ene best\xc3\xa5r af medlemmer som er valgt af folket og det andet best\xc3\xa5r af medlemmer som er valgt af kongen. Begge kamrene har 40 medlemmer. De st\xc3\xb8rste politiske partier er Bahrains befrielsesfront, Det socialistiske-arabiske Baath-parti, Den islamske nationale sammenslutning og Den arabiske nationalistbev\xc3\xa6gelse._NEWLINE_I 1972 blev der oprettet en lovgivende forsamling, men den blev opl\xc3\xb8st af kong Isa ibn Salman Al Khalifah i 1975. Siden 1972 har det v\xc3\xa6ret voksende uro og protester blandt shiamuslimerne i landet. De er utilfreds med deres lave sociale status under den sunnimuslimske al-Khalifah-familie. Alligevel har landet i de sidste \xc3\xa5r udviklet sig mere i en demokratisk retning. F\xc3\xb8r i tiden hed statsoverhovedet emir, men i 1999 blev titlen \xc3\xa6ndret til konge. Statsministeren er leder af regeringen. Begge disse positioner er besat af al-Khalifah-familien som tager beslutninger i samr\xc3\xa5d med ministrene. Hamad ibn Isa Al Khalifah er konge og hans onkel, Khalifah Bin Sulman al-Khalifah er statsminister. Kong Hamad har arbejdet for at forbedre menneskerettighederne og har delvis indf\xc3\xb8rt demokratiske reformer. Lokalvalg blev afholdt i 2002 og valg til den lovgivende forsamling blev afholdt i 2004._NEWLINE_De fleste af de shiitiske grupper boykottede parlamentsvalget i 2006 og det st\xc3\xb8rste oppositionsparti, Al Wefaq, vandt 17 af underhusets 40 pladser. I 2010 blev Al Wefaqs pladser i parlamentet for\xc3\xb8get til 18._NEWLINE_Bahrain er medlem af blandt andet Den Arabiske Liga og Det Internationale Valutafond._NEWLINE_Bahrain er allieret med Saudi Arabien, der anses som garant for al-Khalifa familiens bevarelse af magten og landets politiske og \xc3\xb8konomiske stabilitet._NEWLINE_Flertallet i Bahrains befolkning er shiiter, mens den regerende Al-Khalifa-familie er sunni-muslimer. Denne sekteriske deling, hvor befolkningens shiitiske flertal ikke har en tilsvarende repr\xc3\xa6sentation i det politiske magtapparat, er en faktor, der bidrager til sp\xc3\xa6ndinger i samfundet._NEWLINE_Formodentlig inspiret af Opr\xc3\xb8ret i Egypten i 2011 har der i februar 2011 v\xc3\xa6ret flere demonstrationer mod styret i Bahrain. Milit\xc3\xa6ret er sat ind for at sl\xc3\xa5 demonstrationerne ned. De allerede mange d\xc3\xb8de og kv\xc3\xa6stede, har trukket fronterne mellem magthaverne og oppositionen endnu skarpere op.\n_START_SECTION_\n\xc3\x98komoni\n_START_PARAGRAPH_\nDette afsnit eller denne liste er kun p\xc3\xa5begyndt. Hvis du ved mere om emnet, kan du hj\xc3\xa6lpe Wikipedia ved at tilf\xc3\xb8je mere._NEWLINE__NEWLINE_Bahrains \xc3\xb8konomi er baseret p\xc3\xa5 eksport, hvoraf 60% er udvundet olie.\n_START_SECTION_\nMilit\xc3\xa6r\n_START_PARAGRAPH_\nBahrain har et lille, men et godt udstyret milit\xc3\xa6r, Bahrain Defence Force. Milit\xc3\xa6ret er delt ind i flere afdelinger, blandt andet marinen og Luftv\xc3\xa5benet. Begge afdelinger er udstyret med moderne v\xc3\xa5ben. Milit\xc3\xa6ret har blandt andet F-16 jagerfly, Sikorsky UH-60 Black Hawk helikoptere og M60 Patton kampvogne. Regeringen bruger omkring 320 millioner dollar om \xc3\xa5ret p\xc3\xa5 milit\xc3\xa6ret._NEWLINE_1987 blev der af milit\xc3\xa6re \xc3\xa5rsager bygget en bro til Saudi-Arabien, stridkr\xc3\xa6fterne blev omorganiseret til separate delstridskr\xc3\xa6fter, og 1990 kom de f\xc3\xb8rste US-stridskr\xc3\xa6fter til Bahrain. De amerikanske flybaser i landet spillede en vigtig rolle under Golfkrigen. I 1991 undertegnede landene en aftale om milit\xc3\xa6rt samarbejde, som giver USA\'s forsvar adgang til Bahrains milit\xc3\xa6re udstyr. I till\xc3\xa6g har de f\xc3\xa5et en base i Juffair ved Manama. Efter Golfkrigen har Bahrain til geng\xc3\xa6ld modtaget ekstra milit\xc3\xa6rst\xc3\xb8tte fra USA. I den anden Golfkrig og i Irakkrigens blev Bahrain ligeledes en vigtig base for USA._NEWLINE_I forbindelse med striden om Hawar-\xc3\xb8erne udbr\xc3\xb8d der tre v\xc3\xa6bnede gr\xc3\xa6nsekonflikter mellem Qatar og Bahrain, som fandt sin afslutning i marts 2001, hvor Den Internationale Domstol i Haag tilkendte Bahrain \xc3\xb8erne. Qatar har accepteret dommen, og forholdet mellem de to lande er st\xc3\xa6rkt forbedret.\n_START_SECTION_\nSport\n_START_PARAGRAPH_\nDette afsnit eller denne liste er kun p\xc3\xa5begyndt. Hvis du ved mere om emnet, kan du hj\xc3\xa6lpe Wikipedia ved at tilf\xc3\xb8je mere._NEWLINE__NEWLINE_Ved de Olympiske Lege 2008 vandt den marokkansk-f\xc3\xb8dte Rashid Ramzi guld for Bahrain i 1500 meter l\xc3\xb8b.'